El Govern de la Generalitat ha aprovat el Decret Llei 8/2020, de 24 de març, de modificació parcial del Decret Llei 7/2020, de 17 de març, de mesures urgents en matèria de contractació pública, de salut i gestió de residus sanitaris, de transparència, de transport públic i en matèria tributària i econòmica, i d'adopció d'altres mesures complementàries.
El Decret Llei 8/2020 estableix mesures complementàries al Reial Decret 463/2020, de 14 de març, pel qual es declara l'estat d'alarma per a la gestió de la situació de crisi sanitària ocasionada pel COVID-19, especialment en relació amb les disposicions addicionals tercera i quarta.
Més concretament, l' article 5 del Decret Llei 8/2020 diu que:
Entre les mesures de flexibilització que l'ACCD adopta es destaquen les següents:
La declaració de l'estat d'alarma comporta la flexibilització de les bases reguladores d'aplicació i del procediment administratiu comú amb l'objectiu de donar viabilitat als projectes i programes que s'hagin vist afectats (per exemple, per mitjà de modificacions substancials, canvis entre partides, ampliació de terminis per executar les activitats, etc.).
En tots aquests casos, però, hi haurà d'haver sol·licitud prèvia a l'ACCD, que s'haurà de pronunciar de manera expressa.
En cap cas aquestes modificacions poden alterar la naturalesa ni l'objecte pel qual es va atorgar la subvenció.
Per poder realitzar aquestes sol·licituds utilitzeu el tràmit electrònic disponible per cada convocatòria en el portal de tràmits de la Generalitat.
En els casos de subvencions sense concurrència el tècnic o tècnica de referència us facilitarà, si escau, l'enllaç al vostre tràmit electrònic.
Suspensió significa "congelar" els terminis en què es trobava un acte administratiu.
Per exemple, si el 9 de març una entitat fou notificada per aportar, en el termini de deu dies, aclariments a un informe final, aquest termini queda suspès des del moment en què entra en vigor l'estat d'alarma (14 de març) i es reprendrà només quan es deixi sense efecte l'estat d'alarma.
Pel que fa als terminis de recursos (ja sigui en via administrativa oi judicial), revocacions i altres possibles procediments, queden suspesos d'ofici.
Si la implementació de les activitats previstes, siguin a Catalunya o als països socis, s'ha vist afectada a conseqüència de la pandèmia, es demana a les entitats que, a través del portal de tràmits de la Generalitat, ho posin en coneixement de l'ACCD tan bon punt disposin de la informació necessària, per exemple: informació sobre la suspensió temporal de les activitats, sol·licitud de pròrrogues, reformulació del cronograma, modificació d'activitats, etcètera.
L'ACCD, si escau, les autoritzarà de manera expressa.
Les despeses generades durant el període de vigència de l'estat d'alarma són elegibles sempre que estiguin previstes en les bases o instruments de concessió.
Pel que fa a les despeses de personal, només s'acceptaran si la relació laboral continua vigent al llarg de la vida del projecte o programa durant el període d'estat d'alarma.
En cap cas s'acceptaran despeses en concepte de quitances per acomiadament o extinció de la relació laboral.
Es podran imputar despeses per tal d'adaptar-se a la crisi sanitària, tant a Catalunya com als països socis, i que siguin necessàries per a la correcta implementació de les activitats previstes com, per exemple, mascaretes, guants, material d'higiene, etc.
Totes aquestes mesures implicaran probablement reformulacions pressupostàries dels projectes i programes que l'ACCD, si escau, haurà d'aprovar expressament.
S'acceptaran totes aquelles que no desvirtuïn l'objecte pel qual va ser concedida la subvenció si bé es tindrà en compte el criteri de flexibilitat.
La situació de força major en què ens trobem implica, tal com recullen les bases de les convocatòries de projectes i programes, que es puguin retornar els fons no aplicats a la subvenció, encara que la despesa no executada sigui superior al 50% de l'import i no s'hagin assolit els objectius.
És a dir, no procedirà la revocació total i s'admetran les despeses executades fins al moment de la devolució, sempre que siguin elegibles i s'apreciï la impossibilitat material d'assolir l'objecte pel qual es va atorgar la subvenció.
Per contra, i en el supòsit de manca d'aplicació dels fons, però que es consideri viable la reformulació del projecte o programa, i sense que es desvirtuï la finalitat de la subvenció, l'ACCD estudiarà possibles actuacions complementàries, d'acord amb l'entitat beneficiària, com són les previstes en l'apartat d'aplicació de romanents que recull les bases reguladores.